OpenLLM-France/wikimedia huggingface dataset:
# Joyce Jonathan

Joyce Jonathan (Levallois-Perret, 1989ko azaroaren 3a), frantziar kantautore, abeslari eta musikari bat da.
Sur mes gardes izena zuen aurreneko diskoa platinozkoa bihurtu zen urtebetean eta 2011n debutari frankofono onenaren saria eskuratu zuen NRJ Music Awards sarietan.

## Biografia

Joyce Jonathan Paris ondoko Levallois-Perret hirian jaio zen eta Parisko Eskola Alsaziarrean egin zituen ikasketak eta Unibertsitatean psikologia ikasi zuen.
7 urte baino ez zituela pianoa jotzen hasi zen eta aurreneko abestiak konposatu zituen. 16 urte zituela MySpace sare sozialean hark konposaturiko hiru abesti ezarri zituen eta My Major Company disketxe berriko Michael Goldmanekin jarri zen harremanetan.
Aurreneko diskoa atera ahal izateko diru bilketa kanpaina abiatu zuen eta 2008ko maiatzaren 3rako 70.000 euro batu zituen 486 ekoizlerengandik. 2010ko urtarrilean atera zen diskoa, Sur mes gardes eta bost hilabetetan urrezko diskoa izatera iritsi zen. Abuztuan deskarga gehien zituen albuna bihurtu zen eta urtebeterako platinozko diskoa zen. "Je ne sais pas" eta "Pas besoin de toi" uizan ziren singleak eta 2011ko NRJ Music Awards sarietan debutari frankofono onenaren saria eskuratu zuen.
2013an Caractère diskoa argitaratu zuen eta bertan dagoen "Ça ira" singlea izan da bere ibilbideko abesti arrakastatsuena. NRJ Music Awards sarietan bi izendapen jaso zituen, emakumezko abeslari onena eta abestirik onena.
2016an hirugarren diskoa plazaratu zuen, Une place pour moi, eta 2018an laugarrena, On izenekoa.

## Diskografia

* Sur mes gardes (2010)
* Caractère (2013)
* Une place pour moi (2016)
* On (2018)

## Erreferentziak

* ↑ (Frantsesez) «NRJ Music Awards 2011 : ce que vous n'avez pas vu à la télé !» Public.fr (Noiz kontsultatua: 2021-02-23).
* 1 2 «Joyce Jonathan : biographie, partitions, tablatures» www.partoch.com (Noiz kontsultatua: 2021-02-23).
* ↑ «Joyce Jonathan | Listen and Stream Free Music, Albums, New Releases, Photos, Videos» Myspace (Noiz kontsultatua: 2021-02-23).
* ↑ (Frantsesez) «Joyce Jonathan déjà disque d’Or» Toutelaculture 2010-04-28 (Noiz kontsultatua: 2021-02-23).
* ↑ «Joyce Jonathan - Ça ira» ultratop.be (Noiz kontsultatua: 2021-02-23).
* ↑ (Ingelesez) «Joyce Jonathan» Discogs (Noiz kontsultatua: 2021-02-23).

## Kanpo estekak

* Webgune ofiziala (Frantsesez)
* Datuak: Q762673
* Multimedia: Joyce Jonathan / Q762673
# Joyce Carol Oates

Joyce Carol Oates (Lockport, New York, AEB, 1938ko ekainaren 16a -) estatubatuar idazlea da.

## Biografia

Hizkuntza eta ingeles-literaturako ikasketak egin zituen. Estatu Batuetako kontakizun onenen antologia bat prestatu ondoren, literaturan buru-belarri murgiltzea erabaki zuen. Kontakizun-liburuak argitaratu zituen lehenbizi: By the North Gate (1963), Upon the Sweeping Flood And Other Stories (1966). Bien bitartean, bere lehenengo eleberria argitaratu zuen, With Shuddering Fall (1964). Gero, 1969an, Them argitaratu zuen, A Garden of Earthly Delights (1967) eta Expensive People (1968) eleberriekin batera trilogia bat osatu zuena.
Joyce Carol Oatesen eleberri guztiak errealismo sozialaren eta eleberri gotikoaren nahasketa moduko bat dira; azaltzen diren pertsonaiak bizitza-esperientzia handikoak dira beti, eta amaiera tragikoa izaten dute sarritan.
Beste lan batzuk: Bellefleur (1980), American Appetites (1989), What I Lived For (1994), Zombie (1995), Will You Always Love Me? And Other Stories (1996), Man Crazy (1997), Broke Heart Blues (1999), Blonde (2000), Middle Age: A Romance (2001), I'll Take You There (2002), The Tattooed Girl (2003), Missing Mom (2005), Black Girl / White Girl (2006), The Gravedigger's Daughter (2007), My Sister, My Love (2008), Wild Nights! (2008), Little Bird of Heaven (2009), Dear Husband (2009), A Fair Maiden (2010), Sourland: Stories (2010), Give Me Your Heart: Tales of Mystery and Suspense (2011).

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q217557
* Multimedia: Joyce Carol Oates / Q217557
# Joyce Country

Joyce Country eta irlanderaz Dúiche Sheoighe, euskaraz: «Joycen Lurraldea», Irlandako Galway konderria eta Mayo konderriaren artean dagoen eskualdea da. Eskualde honetako zati bat Gaeltacht eremua dago, alegia, irlandera hiztunen eremuan. Izan ere, eskualde honetako 2.000 biztanle inguru, eskualdeko populazioaren %25a, irlandera hiztuna da. Joyce Country eskualdea Lough Mask aintziraren mendebaldean dago, eta Galway konderriaren iparraldeko muinoz beteriko lurraldea eta Mayo konderriko haran berde eta errepide bakartiz osaturriko lurraldearen artean hedatzen da.
XIII. mendean, Eduardo I.a Ingalaterrakoaren erregealdian, eskualde honetan Joyce abizeneko, irlanderaz Seoige, galestar jatorriko familia ezarri zen, hortik bere izena. James Joyce idazle ospetsua bera familia horretako oinordekoa zen.

## Kanpo estekak

* Datuak: Q6297444
# Joyce Hoffman

Joyce Hoffman (Dana Point, Kalifornia, 1947) estatubatuar surflaria da.
Oso goiz hasi zen lehiatzen eta Estatu Batuetako emakumezkoen surf txapelketak irabazi zituen 1965etik 1967ra eta 1971n. 1965ean urteko emakume izendatu zuen LA Times egunkariak. Urte horretan Estatu Batuetako Txapelketa, Munduko Txapelketa eta Nazioarteko Surf Emakumeen Txapelketa irabazi zituen. 1966an, Surfaren Nazioarteko Ospearen Aretoa munduko emakume surflari onenak bozkatu zuen.
Kirol honen aitzindaria izan zen eta surfaren nazioarteko lehen emakume izarra. 1968an, Hawaiiko Banzai Pipeline olatuetan surfean aritu zen lehen emakumea izan zen. 1994an Surfaren Ospearen Pasealekuan sartu zen. Bere omenezko estatua bat dago Dana Pointen.
# Joye Hummel

Joye Hummel, Joye Hummel Murchison Kelly izenez ere ezaguna (1924ko apirilaren 4a-Winter Haven, 2021eko apirilaren 5a), komiki-gidoilari estatubatuarra izan zen, eta Wonder Womanen hainbat atal idatzi zituen 1940an. Idazle mamu gisa hasi zenean hemeretzi urte zituen.

## Biografia

1943an Psikologia ikasi zuen Katherine Gibbs eskolan. Wonder Woman sortu zuen William Moulton Marston izan zuen irakasle. Marstonek Wonder Womanen istoriotxoaren idazketaren erritmoari jarraitzeko arazoak zituenez, Joye Hummeli laguntza eskatu zion. Onartu egin zuen, baina bere lana ezkutuan gorde zuen. 1946an, Marstonek, minbiziak jota zegoenez, ezin izan zuen gidoi gehiago idatzi.
Lehen istorioak 1945eko udaberrian agertu ziren, Wonder Womanen 12. zenbakian. Gidoilari izatetik hiru urtera, pertsonaiak arrakasta handia izan zuen. Hummel izan zen Wonder Womanentzat istorioak idazten lehena. Une horretan, ez zuen inolako aitorpenik jaso, telesaileko gidoilari bakarra izan arren. Marston hil ondoren, Hummelek gidoi batzuk idazten jarraitu zuen, baina 29. zenbakitik aurrera, DC Comics-eko zuzendariek atzera egin zuten, Marstonen alargunak gidoien ardura hartu baitzuen, eta Hummelen ordez Robert Kanigher jarri zuten.

## Bizitza pertsonala

Joye Hummel David W. Murchisonekin ezkondu zen geroago dibortziatu egin zen eta Jack Kellyrekin ezkondu.
2014. urtean bere artxibo pertsonala Smithsoniano Institutuari eman zion.
Winter Havenen hil zen, 2021eko apirilaren 5ean, laurogeita hamazazpi urte zituela.

## Sariak

* 2018: San Diegoko Komikien Nazioarteko Konbentzioaren Bill Finger saria

## Erreferentziak

* ↑ «Joye Hummel, Golden Age “Wonder Woman” Writer, Dead at 97» Multiversity Comics 2021-04-08.
* ↑ «The Surprising Origins of Wonder Woman» www.themarysue.com.
* ↑ Lambiek comic shop and studio in Amsterdam, The Netherlands. (2018). «Comic creator: Joye Hummel» lambiek.net..
* 1 2 Smith, Harrison. Joye Hummel, first woman hired to write Wonder Woman comics, dies at 97. ISSN 0190-8286..
* ↑ «Bill Finger Award» comic-con.org 2018.
* ↑ «Bill Finger Award» comic-con.org.

## Kanpo estekak

* Datuak: Q51120382
* Multimedia: Joye Hummel / Q51120382
# Josefa de Óbidos

Josefa de Ayala Figueira, Josefa de Óbidos izenarekin ezaguna (Sevilla, 1630eko otsailaren 20a - Óbidos, Portugal, 1684ko uztailaren 22a), Portugalgo XVII. mendearen bigarren erdiko margolaririk aipagarriena da, Aro Modernoko ertiaren historia unibertsalari egindako ekarpenagatik.

## Biografia

1626. urte inguruan, Portugal eta Espainia bateratuta zeudenean, Baltasar Gómez Figueira, Óbidoarra jaiotzez eta familia aberats bateko bigarren semea, Sibiliara joan zen karrera militarrean sartzeko asmoarekin, baina azkenean Francisco Herrera Zaharra margolariaren lantegian bizitzea lortu zuen. Bertan, margolanak egiteaz eta oihalak prestatzeaz arduratu zen.
Sibilian Catalina de Ayala Camachorekin ezkondu zen, eta zazpi seme-alaba jaio ziren ezkontza hartatik, tartean Josefa izeneko neska bat. Josefa, San Vicente eliztian bataiatu zuten 1630eko otsailaren 20an, Francisco de Herrera Zaharra aita ponteko zela. Senar-emazteak Portugala itzuli ziren independentzia nazionalaren berreskurapenaren ondorioz, baina Josefak sei urtez Sibilian geratu zen bere aitonarekin, eta, horrela, erti munduarekin harremanetan jartzeko aukera izan zuen. Modu autodidaktikoan margotzen ikasten hasi zen, eta hasieratik gaitasun handia erakutsi zuen.
Hamalau urterekin Óbidosen kokatu zen gurasoekin. Hamasei urte zituela, Coimbrako Santa Ana komentuan sartu zen. Hiru urte geroago, Coimbrako Unibertsitateko Estatutuen argiaraldi baterako irarlan batzuk egiteko mandatua jaso zuen. Irarlan haiei esker ospea lortu zuen.
1653an komentua utzi zuen, arrazoi ezezagunak direla-eta, aitaren etxera itzuli zen. Bere garaiko emakume batentzat guztiz ohikoa ez zen arren, margolari izatea erabaki zuen. Komentu eta elizetako aginduak laster iritsi zitzaizkion. Haren lanak ikus daitezke, esaterako, Alcobaçako monasterioan edo Lisboako Jeronimotarren monasterioan. Erretratuak egiteko eskaerak ere jaso zituen, eta hala margotu zituen, besteak beste, errege-sendiarenak.
Obidosen ehun lan baino ez dira iritsi gaur egunera. Horien artean nabarmentzekoak dira "Hilabeteak" izeneko saila osatzen duten loreen eta izadi hilen margolanak. Ekoizpenean, bai estilistikoki, bai gai aldetik, Zurbaranen eragin nabarmena nabaritzen da.
Obidosen hil zen 1684an, 50 urte zituela. Herri honetako San Pedro elizan lurperatu zuten.

## Erreferentziak

* ↑ The Sacred and the Profane: Josefa De Obidos of Portugal, National Museum of Women in the Arts, 1997, ISBN 972758005X, pp. 20-21.

## Bibliografia

* Víctor Serraoren artikulua Josefa de Óbidosi (portugaleraz).
* De Óbidos, Josefa; National Museum of Women in the Arts (1997). Ministério da Cultura, Gabinete das Relações Internacionais, ed. Sakratua eta profanoa: Portugaleteko Josefa de Óbidos . ISBN 9789727580057 .

## Kanpo-estekak

* Datuak: Q269338
* Multimedia: Josefa de Óbidos / Q269338
# Josefina Arregui Klinika

Josefina Arregui Klinika Altsasuko ospitale psikiatriko pribatua da. 1993ko martxoan, Felipe Lezeak fundazioa sortu zen, eta, haren bidez, Josefina Arregui klinikaren eguneko zentroa sortu zen, gaur egun Sakanako adinekoei zerbitzuak ematen jarraitzen duena. Gaur egun, erakundeak Ospitaleratze Unitate bat, eguneko zentro psikogeriatriko bat eta trastorno psikogeriatrikoen tratamendurako Kanpo Kontsulten Zerbitzu bat ditu.

## Erreferentziak

* ↑ josefinaarregui.com

## Kanpo estekak

* Klinikaren webgune ofiziala (Gaztelaniaz)
* Datuak: Q87762252
# Josefa Tolrá Abril

Josefa Tolrà i Abril (Cabrils, 1880 – 1959) Kataluniako mediuma eta marrazkilari autodidakta izan zen, bere lanak trantze-egoeran egiten zituen.

## Biografia

Bere lanak Joan Brossa, Modest Cuixart edo Antoni Tàpies bezalako artistak harrituta utzi zituen. Reina Sofia Museoak, Bartzelonako Arte Garaikidearen Museoak, Can Palauetek (Mataró) eta Institut d'Estudis Ilerdencs-ek beren lanaren zati bat erakutsi dute. 2015. urtean Del segon origen. Arts a Catalunya 1950-1977 erakusketako artisten artean egon zen, Kataluniako Arte Museo Nazionalean antolatua.

## Erreferentziak

* ↑ Josefa Tolrá, medium y artista/ La Vanguardia
* ↑ «Josefa Tolrà» Josefa Tolrà (Noiz kontsultatua: 2023-04-01).

## Bibliografia

* Josefa Tolrà: mèdium i artista, Mataró: ACM, Associació per a la Cultura i l'Art Contemporani, Ajuntament de Mataró, 2014. ISBN ά92631-20-9

## Kanpo estekak

* Artikulu hau, osorik edo zatiren batean, {{{hizkuntza}}} Wikipediako «Josefa Tolrá i Abril» artikulutik itzuli da. Izan ere, artikulu horretan aritu diren wikilariek GFDL edo CC-BY-SA 3.0 lizentziekin argitaratu dute beren lana.
* Datuak: Q16861857
# Josefen tunika

Josefen tunika (gaztelaniaz: La túnica de José) Diego Velázquez Sevillako margolariaren lana da. El Escorial monasteriokoko Sakristia Nagusiaren museoan gordetzen da, Madrilgo El Escorial herrian. Artistaren beraren ekimenez margotu zuen, eta 1634 arte mantendu zuen bere esku. Garai hartan, Koroari saldu zion, Vulkanoren sutegia eta beste egileen lan batzuekin batera, Buen Retiroko jauregi berria apaintzeko.

## Deskribapena

Irudietako bi gizon, bata bizkarra emanda eta bestea bularra agerian, bere anatomia, bere muskulatura biluzteko joera erakusten digu artistak, Bakoren garaipena edo Vulcanoren sutegia bezalako lanetan bezala. Pixkanaka-pixkanaka, Velazquezen obretan lekua hartzen joango da italiarren eragin hau; Michelangelori erreferentzia egitea saihestezina da.
Anaia guztiak ez dira agertzen, bost bakarrik.
Olio mihise gaineko teknika erabili zuen. Tamainua: 223 x 250 zm.

## Historia

Margolana Velazquezek 1629-1631 urteen artean Italiara egin zuen lehen bidaia egin ondoren margotuta izango zen. Artistaren beraren ekimenez margotu zuen, eta 1634 arte mantendu zuen bere esku. Urte hartan, Koroari eman zion.
Badirudi Velazquezek argi-iluna alde batera utzi zuela eta argi orokor batek gertakaria gertatzen den gela inbaditzen duela. Era berean, koloreek (urdina, laranja, horia) Veneziako artisten eragin handia zuten, bai errege-bilduman zeuden koadroena, bai Velazquezek Italiako penintsulara egindako bidaian izan zituenena, Venezian eta Erroman geldialdiak egin baitzituen.

## Gaia

Itun Zaharreko gai bat da, Jakoben semeak aitaren aurrean agertzen direnean bere seme kuttuna, Josef, otso batzuen erasoaren ondorioz hil dela esateko. Josefen anaiek, bere anaiak etengabe izaten zituen ametsez apur bat nekaturik, paretik kentzeko, merkatari egiptoar batzuei saltzea erabaki zuten. Haien bertsioa zuritzeko, froga gisa, Josefen arropak erakutsi zizkioten aitari, lehentxeago bildots baten odolez zikindu zituztenak.
Jakob, albistea jasotzen duen unean bertan dago margolanean jasota; horregatik, dagoen aulkitik altxatzeko keinua egiten du, besoak altxatuz, harridura keinuz bere seme kuttunaren heriotzaren berri izatean. Velazquezek koadroan sartutako txakurrak, agian gezurraz konturatuta.

## Erreferentziak

* ↑ https://www.slobidka.com/velazquez/534-diego-velazquez-la-tunica-de-jose.html
* ↑ https://web.archive.org/web/20230430115612/https://www.artehistoria.com/es/obra/la-t%C3%BAnica-de-jos%C3%A9?utm_content=cmp-true
* ↑ https://pinturasdiversas-demeza.blogspot.com/2014/11/la-tunica-de-jose-diego-de-velazquez.html

## Kanpo estekak

* (Gaztelaniaz):Patrimonio Nacional webguneko fitxa.
* Datuak: Q2273901
* Multimedia: La túnica de José (Velázquez) / Q2273901
# Josefin Olsson

Josefin Anna Louise Olsson, (Nyköping, 1989ko abuztuaren 23a), Belan lehiatzen den kirolari suediarra da.
Hiru Udako Olinpiar Jokotan, esku hartu zuen Londres 2012an (Londres), Rio 2016an (Rio de Janeiro) 6. postua eskuratu zuen, eta Tokio 2020an (Tokio), zilarrezkoa. Laser Radial proban.

## Nazioarteko emaitzak

Udako Olinpiar Jokoak :
| Urtea | Lekua | Domina | Proba |
| 2020 | Tokio Japonia | 02 ! | Laser Radial, emakumezkoa |
| Munduko Bela Txapelketa ||||
| Urtea | Lekua | Domina | Kategoria |
| 2008 | Vila Real de Santo Antonio Portugal | 01 ! | Europe, emakumezkoa |
| 2014 | Santander Espainia | 02 ! | Laser Radial, emakumezkoa |
| Europako Txapelketa ||||
| Urtea | Lekua | Domina | Kategoria |
| 2016 | Las Palmas Kanaria Handikoa Espainia | 02 ! | Laser Radial, emakumezkoa |

## Erreferentziak

* ↑ Josefin Olsson" olympedia.org. (Ingelesez)
* ↑ "Josefin Olsson" ISAFen datu basea. (Ingelesez)

## Kanpo estekak

* Datuak: Q4971154
# Jean-Louis Azarete

Jean-Louis Azarete (Urruña, 1945eko maiatzaren 8a - Baiona, 2020ko abenduaren 20a) lapurtar errugbilaria izan zen. Oletan jaio zen, Urruñako auzo batean. Pilota jokalaria bere hastapenetan, Saint-Jean-de-Luz Olympique taldean hasi zen errugbian. 1965 eta 1971 artean US Dax taldean jokatu zuen; taldearekin Yves du Manoir errugbi txapelketa irabazi zuen 1968an. Frantziako errugbi selekzioan 28 aldiz jokatu zuen harroin postuan. Bost Nazioen Txapelketa irabazi zuen 1970ean. Bere azken denboraldia Stade Hendayaisen jokatu zuen.

## Erreferentziak

* ↑ Dewitte, Vincent. (2020ko abenduak 21). «Pays Basque : deux anciens du XV de France et du SJLO décedés en moins de 24 heures» Sud-Ouest (Noiz kontsultatua: 2020-12-22).
* Datuak: Q3166609
# Jean-Joseph Laborde

Jean-Joseph Laborde (Jaka, 1724ko urtarrilaren 24a - Paris, 1794ko apirilaren 18a), Labordeko markesa, frantziar bankaria eta merkataria izan zen.

## Biografia

Jatorriz Bearnokoa zen familia xume batekoa zen, eta artean nerabe zela, Baionan edo Donibane Lohizunen inportazio eta esportazioko itsas konpainia bat zuzentzen zuen lehengusuarekin elkartu zen. Bere lehengusua hil zenean, familiaren negozioaren gidaritza hartu zuen.
Izugarri aberastu zen transatlantikoko merkataritzari esker, koloniak lehengaiez hornituz eta ekonomikoki interesgarrienak ziren produktuak inportatuz: fruitu exotikoak, esentzia arraroko zuhaitzak, urrea, egiten zuena, eta esklaboen salerosketan ere parte hartzen zuena. Haitin (Saint-Dominguen) lurren jabea zen, eta azukrea lortzen zuen.
Igoera sozial horrek, Argien Mendeko burges askoren igoerarekin aldera zitekeena, nobleen mailara igotzea ahalbidetu zion. Bere aberastasunek lur eta titulu ugari erosteko aukera eman zioten. Luis XV.a Frantziakoaren Gorteko bankari izendatu zuten, Frantzia eta Ingalaterra aurrez aurre jartzen zituen Zazpi Urteko Gerrarako behar zituen funtsen zati handi bat bereganatuz. Étienne-François de Choiseul ministroaren konfiantza lortu zuen. Zerga Biltzaile Nagusiaren kargua onartu zuen (1759-1767). Luis XVI.ak markes titulua ere eman zion, baina normalean ez zuen duintasun hori erabili. Choiseul zorigaitzean erori ondoren, bere negozio gehienetatik erretiratu zen.
Ingalaterrarekin Zazpi Urteko Gerra piztu ondoren, Frantziako gobernuak diru gutxi izan zuenean, Jean-Joseph de Labordek, denbora gutxian, Espainiako Erregeak gordetako kreditu pertsonal baten bidez, 12 milioi libera urre lortu zituen. Era berean, Jean-Baptiste-Donatien de Vimeur de Rochambeauko kondearen espedizio militarra egitea ahalbidetu zuten funtsak eman zituen, George Washingtoni Yorktowngo guduan ingelesen aurka lagundu zioten 6.000 gizonekin. De Labordek ere urtero 24000 libera inguru ematen zituen pobreentzat, eta 1788an beste 400.000 libera eman zituen Parisen lau ospitale handi eraikitzeko.
Frantziako Iraultzan, ordura arte Mérévilleko bere gazteluan erretiratuta bizi izan zena, auzitegi iraultzaile batek salatu eta epaitu zuen, zalantzarik gabe bere aberastasunak eraginda. Frantziatik kanpo kapitalak esportatzeko operazio batean parte hartu izana salatu ondoren, non bere seme Frantziskok Orleanseko dukearen koadro-galeria erosi eta Ingalaterrara eraman baitzuen, Louis de Saint-Justek heriotza-zigorra ezarri zion 1794ko apirilaren 18an, eta egun berean gillotinatu zuten Parisko Concorde plazan.

## Erreferentziak

* ↑ M. Bruguière, L'aristocratique descendance des affairistes de la Révolution, p. 106
* ↑ Erick Noël, Beauharnais : une fortune antillaise, 1756-1796, p. 66
* ↑ Les institutions financières en France au s-XVIII, vol. 1, par Thierry Claeys, p. 778 .

## Kanpo estekak

* Datuak: Q1355148
* Multimedia: Jean-Joseph de Laborde / Q1355148
# Jean-Lambert Tallien

Jean-Lambert Tallien (Paris, 1767ko urtarrilaren 23a - ibidem, 1820ko azaroaren 16a) frantses politikaria eta kazetaria izan zen. Frantziako Iraultzako jakobino moderatuen buruzagia izan zen. Jakobinoen aldekoa izan zen iraultzaren hasieratik. 1792ko abuztuan Parisko Komunako idazkari bihurtu zen eta diputatu hautatu zuten Konbentzioaren garaian. Luis XVIII.a erregearen heriotzaren aldeko botoa eman zuen; Segurtasun Publikorako Batzordeko kide egin zuten eta ondoren armadako buru gisa borrokatu zen erregezaleen aurka Girondan.
Parisa itzuli zen 1794an, eta Osasun Publikorako Batzordeko kide egin zuten. Alabaina, batzorde haren aurka matxinatu zen: haren maitale Teresa Cabarrús atxilotzeko agindua eman zutenean, Robespierreren aurkako kolpe bat prestatu zuen. Robespierre hil ondoren, jarrera guztiz moderatuak erakutsi zituen. Euskal Herriko Konbentzioaren Gerran, tarteka jarrera ulerkorrak agertu zituen euskal lege eta instituzioekin, baita 1794ko lapurtarren deportazioa Parisen salatu ere.
Napoleonen zerbitzari izan zen hurrengo urteetan, eta guztiz itzali zen haren ondoren. Pobre hil zen, pentsioa ukatu baitzioten erregetza berriro ezartzearen alde jokatu arren.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q464513
* Multimedia: Jean-Lambert Tallien / Q464513
# Jean-Joseph Dessolles

Jean-Joseph Paul Augustin Dessolles, I. Dessoles markesa (Auch, 1767ko uztailaren 3a - Saulx-les-Chartreux, 1828ko azaroaren 3a) frantziar militar eta politikaria izan zen. Frantziako lehen ministroa izan 1818tik 1819ra.
Napoleon Bonaparteren agindupean borrokatu zuen Italiako kanpainetan Lehen Koalizioko Gerran eta Bigarren Koalizioko Gerran Jean Victor Marie Moreauren laguntzailea izan zen Italian. Ondoren, Estatuko Kontseilu eta Versaillesko Jauregiko gobernadore izendatu zuten.
1806 eta 1808 artean erretiratu ondoren, Napoleonekin izandako desadostasunen ondorioz, dibisio baten buru izan zen Iberiar Penintsulako Gerran.
Borboien berrezarkuntzaren ondoren, Luis XVIII.ak Estatu ministro, Frantziako pare eta erresumako guardia nazionalaren komandante nagusi izendatu zuen. Ehun Egunetan Borboiei leial izan zitzaien.
1818ko abendutik 1819ko azarora Kanpo Arazoetako ministro eta lehen ministro izan zen.
* Datuak: Q742723
* Multimedia: Jean Joseph Dessolles / Q742723
# Jean-Joseph Sanfourche

Jean-Joseph Sanfourche, Sanfourche izenez ezaguna (Bordele, 1929ko ekainaren 25a - Saint-Léonard-de-Noblat, 2010eko martxoaren 13a) margolari, poeta, diseinatzaile eta eskultore frantziarra izan zen.
Art brut praktikatzen zuen eta Gaston Chaissac, Jean Dubuffet, Robert Doisneauren laguna zen, eta harekin korrespondentzia bat mantendu zuen. Jean-Joseph Sanfourche 2010ean hil zen, Saint-Léonard-de-Noblat ospitalean. Limogesko Louyat hilerrian lurperatuta dago gurasoekin batera.

## Erreferentziak

* ↑ https://www.ledelarge.fr/5563_artiste_SANFOURCHE_Jean-Joseph
* ↑ https://catalogue.bnf.fr/ark:/12148/cb12698209x

## Kanpo estekak

* Datuak: Q3166534